מגבלות הזמן להגשת כתב אישום כנגד אדם

**לרגל חג החירות בקשתי לרכז עבורכם את סוגי העבירות ותקופות ההתיישנות שחלות על העבירות ובכלל זה מגבלות החלות על רשות האכיפה בהגשת כתבי אישום בדגש על עבירות מיסים.**

1. סוגי העבירות[[1]](#footnote-1) וזמני ההתיישנות[[2]](#footnote-2)

|  |  |  |  |  |  |
| --- | --- | --- | --- | --- | --- |
| סוג העבירה | הגדרת העבירה | תקופת ההתיישנות | סעיפי העבירות בפקודת מס הכנסה  | סעיפי העבירות בחוק מע"מ | סעיפי העבירות בחוק מיסוי מקרקעין |
| חטא | **עבירה שנקבע לה** קנס או מאסר עד 3 חודשים.  | שנה – לפי החסד"פ |  | **118 – הפרת הוראת חוק**  |  |
| עוון | **עבירה שנקבע לה עונש מאסר לתקופה** העולה על שלושה חודשים ושאינה עולה על שלוש שנים**.** | 5 שנים -לפי החסד"פ. אך בסעיף 225 לפקודה נקבע התיישנות של 6 שנים משנת המס שבה בוצעה העבירה  | **215- עבירות שאין לגביהם עונש; מפורט; 215א' – אי הודעה על התחלת התעסקות או שינוי; 215ב – אי הודעה על תכנון מדף. ;216 – אי קיום דרישת מסויימות.;****216א(ב) – הפרעה במילוי תפקיד. ;216ב – העברת נכסים בכוונה למנוע גביית מס. ;216ג – ייצוג שלא כדין. ;217 – דו"ח וידיעות לא נכונים ;****218 – אי ניכוי מס;****219 – אי העברת מס שנוכה.** | **117א - אי מסירת ידיעה , מסירת ידיעות לא נכונות וכו';****117א(א) – העברת נכסים בכוונה למנוע תשלום מס.** | **98א - עבירות ועונשים בגין אי מסירת הודעה על פעולה; 98ב – אי מסירת מידע; 98(ב1) – השמדת מידע ומסמכים;****98ג - דיווח כוזב; 98ד – הפרעה לביצוע סמכויות** |
| פשע | **עבירה שנקבע לה עונש מאסר העולה על 3 שנים** | לפי הוראות החסד"פ : 15 שנים **לגבי עבירה שהעונש** לגביה 7 שנים ומעלה **והיא עברה המנויה בתוספת הראשונה לחוק העונשין**10 שנים **– עברת פשע אחרת**30 שנה **- אם נקבע לעבירת הפשע עונש מיתה או** מאסר עולם. אך לפי סעיף 225 לפקודה 10 שנים מהשנה שבה בוצעה עבירה לפי סעיף 220 לפקודה.  | **216א(א) – תקיפה או הפרעה במילוי תפקיד.;****220 – מרמה ואי דיווח על הכנסות** | **117א(ב) – השתמטות/עזרה להשתמטות מתשלום מס.** | **98(ג2) – מרמה ועזרה להתחמק ממס, ערמה או תחבולה.** |

**יצויין כי תקופת ההתיישנות נעצרת עם תחילת החקירה. חקירה סמויה לא נחשבת להתחלת חקירה לעניין עצירת מרוץ ההתיישנות. הפסיקה קבעה ש"השלב המשרדי" או "המנהלי" שבו מוחלט אם להעביר את העניין לחקירה פלילית, עדיין אינו נחשב לחקירה שעוצרת את מרוץ ההתיישנות".**

**לכן, ניתן להסיק כי התחלת החקירה הגלויה היא שמהווה את נקודת העצירה של מרוץ ההתיישנות, ולא פעולות מקדימות או חקירה סמויה, אלא אם התביעה תוכיח שהתבצעו פעולות חקירה של ממש.**

1. משך הזמן להגשת כתב אישום על ידי הפרקליטות

**לעומת תקופות ההתיישנות המנויות דלעיל, אין בחוק הגבלה מפורשת על הזמן שיכול לחלוף ממועד מסירת תיק החקירה מהיחידה החוקרת לפרקליטות ועד הגשת כתב האישום על ידה, אולם** בהנחית היועץ המשפטי לממשלה מס' 4.1202 **מינואר 2021 נקבעו מגבלות ומועדים לרשויות התביעה, להגשת כתבי אישום מהיום שבו הועבר תיק החקירה מהיחידה החוקרת לפרקליטות, במטרה לזרז את ההליכים הפליליים ולהביא לקבלת החלטה בדבר הגשת כתב אישום או סגירת תיק בתוך פרק זמן סביר, תוך מניעת עינוי דין לחשוד. ההנחיה מדגישה את החשיבות בקיצור משך הזמן הנדרש לטיפול בתיקים, הן לטובת החשוד, הן לטובת נפגעי עבירה, והן לטובת אמון הציבור במערכת אכיפת החוק.**

ככלל, על פי ההנחיה, על התביעה לגבש את החלטתהבדבר הגשת כתב אישום

* בעבירות חטא - **תוך 6 חודשים ממועד מסירת התיק לפרקליטות;**
* בעבירות עוון ובעבירות פשע שדינן עד 10 שנות מאסר - **תוך 18 חודשים ממועד מסירת התיק לפרקליטות;**
* בעבירות פשע שדינן מעל 10 שנות מאסר - **תוך 24 חודשים ממועד מסירת התיק לפרקליטות.**

**יחד עם זאת, ההנחיה מציינת כי ישנה בעבירות מיסים אשר נוכח מורכבותן מצדיקות קביעת פרק זמן ארוך יותר. כמו כן בשל נסיבות בהן פרקי הזמן הללו יכולים שלא להימנות במניין התקופה הקצובה להגעה להחלטה בדבר הגשה/אי הגשת כתב אישום, כגון: העברת התיק ליחידיה החוקרת להשלמת חקירה; המתנה להחלטה בעניין בקשה לתעודת חיסיון; ניהול משא ומתן להסדר מותנה, המתנה לתסקיר של שירות המבחן, פרק הזמן מהודעה לחשוד על הכוונה להגשת כתב אישום ללפי סעיף 60א' לחסד"פ ועד למועד האחרון לקיום שימוע; פרק הזמן ממועד העברת חוות הדעת לגורם הרלוונטי ברשות המיסים בנוגע לבקשת חשוד לכופר כסף ועד למועד ההחלטה לגבי הבקשה שהוגשה של הגורם הרלוונטי/המוסמך ברשות המיסים.**

**במקרים המתאימים, ההנחיה קובעת אפשרות להאריך את פרקי הזמן לטיפול בתיק, בהליך מדורג.**

**תחילה, הארכה של עד 6 חודשים נוספים תוך דיווח לפרקליט המחוז או ראש יחידת התביעות.**

**לאחר מכן, הארכה של 6 חודשים נוספים באישור פרקליט המחוז או ראש יחידת התביעות.**

**ולבסוף, הארכה של עד 18 חודשים נוספים באישור המשנה לפרקליט המדינה.**

**קרי –ניתן לבצע הארכות לתקופת קבלת ההחלטה לתקופה מקסימאלית של סה"כ 30 חודשים נוספים לתקופה המפורטת לעיל, תוך התחשבות בהפסקת מניין התקופה בשל הנסיבות שתוארו בחלקן לעיל וכמפורט בהנחיה.**

**אם במהלך תקופת ההתיישנות נערכה חקירה, הוגש כתב אישום או התקיים הליך מטעם בית המשפט - תקופת ההתיישנות מתחילה מחדש מיום ההליך האחרון בחקירה, מיום הגשת כתב האישום או מיום ההליך האחרון בבית המשפט, לפי המאוחר.**

**ההנחיה קובעת כי במקרים בהם לא עמדו רשויות התביעה במסגרות הזמנים שנקבעו בהנחיה או בנהלי רשויות החקירה, נדרשת הסכמתו המפורשת של היועץ המשפטי לממשלה על מנת להגיש כתב אישום. בנוסף, ההנחיה כוללת חובות דיווח שנתיות ליועץ המשפטי לממשלה אודות העמידה בפרקי הזמן שנקבעו.**

לסיכום – החוק קבע במפורש תקופות התיישנות לסוגי עברות שונות, אך החוק לא קבע פרק זמן להגשת כתב אישום מרגע קבלת התיק בפרקליטות מהיחידה החוקרת. יחד עם זאת, לאור הרצון להימנע מעינוי דין, נקבעו הנחיות על ידי פרקליט המדינה שקובעות מגבלת זמנים על יחידות התביעה שלאחריה לא יוגש כתב אישום כנגד החשוד, תקופה התלויה בין היתר בסוג העבירה, ומורכבות החקירה.

1. **סעיף 24 לחוק העונשין, תשל"ז-1977 (להלן: "**חנ"פ**")** [↑](#footnote-ref-1)
2. **סעיף 9 לחוק סדר הדין הפלילי [נוסח משולב], תשמ"ב-1982 (להלן:"**סד"פ**")** [↑](#footnote-ref-2)